**“МАЯ РАДЗІМА – ЛЮБЫ МІР”**

**Сцэнарый забавы для дзяцей старшай групы і іх бацькоў**

Забава накіравана на вырашэнне задач вучэбнай праграмы дашкольнай адукацыі адукацыйнай вобласці “Дзіця і грамадства” (кампанента “Пазнанне соцыуму”) з дзецьмі сраршай групы (5-6 гадоў). Задачы вучэбнай праграмы дашкольнай адукацыі інтэгрыруюцца з задачамі грамадзянскага і патрыятычнага выхавання згодна асноўных накірункаў Праграмы бесперапыннага выхавання дзяцей і навучэнскай моладзі на 2016-2020 г.

Галоўная мэта забавы – далучэнне дзяцей і іх бацькоў да нацыянальных каштоўнасцей, выкліканне паважлівага станаўлення да культурна-гістарычнай спадчыны малой радзімы, жадання разумець беларускую мову і размаўляць на ёй. Забава спрыяе пашырэнню ведаў дзяцей аб мінулым і сучаснасці малой радзімы – роднага пасёлка, знаёміць выхаванцаў і іх бацькоў з яго гісторыяй, славутымі землякамі, спрыяе выхаванню гонару і любові да роднага краю, жаданню прыняць дзейсны ўдзел у захаванні культурна-гістарычнай спадчына бацькаўшчыны.

**Праграмныя задачы:** пашыраць веды у дзяцей і іх бацькоў пра родны пасёлак, яго мінулае і сучаснасць, пра людзей, якія ўславілі малую радзіму; фарміраваць жаданне размаўляць на роднай мове, вывучаць яе; выхоўваць патрыятычныя пачуцці, любоў і павагу да роднага краю.

**Матэрыял і абсталяванне:** касцюм Міранкі (ільняная сукенка з нацыянальным каларытам, для дарослага); канверты з паштоўкамі і заданнямі; сталы з рознымі вырабамі беларускіх рамеснікаў (гліняны посуд, свісцёлкі, цацкі; пісанкі, распісаны драўляны і гліняны посуд, распісаныя дошчачкі, куфэрачкі, скарбонкі; выразаныя драўляныя цацкі, рамкі, лыжкі, скарбонкі; саламяныя цацкі (анёлы, лялькі, конікі, званочкі), цукерачніцы, плецяныя кветкі, вяночкі і г.д.); гліняны гарлачык для гульні “Гарлачык”; касцюмы для дзецей – гародніны; кавалачкі гародніны і садавіны для гульні “Угадай на смак”; лялечны тэатр “Батлейка”; мультымедыйная ўстаноўка, мультымедыйныя прэзентацыі “Мірскі кірмаш”, “Нашы знакамітыя землякі”, фільм “Мястэчка Мір учора і сёння”; аўдыязапісы беларускай народнай музыкі, песні “Бабка Еўка, дзед Талаш” (музыка народная), песні “Куточак Беларусi» (музыка і словы Юліі Быкавай, у выканані аўтара),  *“*Мой родны кут” (сл.Я.Коласа, муз.І.Лучанка), “Беларусь мая сінявокая” (аутар Кірыл Ермакоў),“Карагод агародніны” (сл.Э.Агняцвет, муз.А.Рэмізоўскай), “Родны бусел” (сл.Н.Галіноўскага, муз.А.Рэмізоўскай).

**Ход мерапрыемства**

*Дзеці пад музыку “Мой родны кут” у выкананні ансамбля “Песняры” (сл.Я.Коласа, муз.І.Лучанка) заходзяць у залу, сядаюць. Выходзяць вядучыя-дзеці.*

***Хлопчык 1:***Куточак зямлі, дзе бярозы шумяць,

Дзе ясныя зоры ў рэкі глядзяць,

Дзе клѐкат бусліны нам песняй гучыць

Куточак зямлі, як цябе не любіць?!

Куточак зямлі, на якой мы жывѐм –

З любоўю і ласкай Міром мы завѐм.

***Дзяўчынка 1:*** Пасёлак родны Мір, найпрыгажэйшы ў свеце.

Шчасліва тут жывуць дарослыя і дзеці.

Працуюць, вучацца, адпачываюць.

Сваімі справамі край родны праслаўляюць.

***Хлопчык 2*:** Край родны – малую радзіму сваю.

Дзе птушкі на ранку прыгожа пяюць,

Дзе возера воднаю гладдзю блішчыць.

І замак, бы волат, у неба глядзіць.

***Дзяўчынка 2****:* Малая радзіма? Хто мне растлумачыць,

Малая чаму? І што гэта ўсё значыць?

Гучыць для мяне сапраўды неяк дзіўна:

Той выраз “Мая малая Радзіма?”

***Хлопчык 1:*** МАЯ – бо нарадзіўся тут Я,

Тут мае знаёмыя, тут мая сям’я.

Сябры, садок дзіцячы, родны дом

Дзе дружна мы сям’ёй жывём.

***Дзяўчынка 1:*** Малая – таму, што часцінка краіны,

Зямлі беларускай, вялікай Радзімы.

Краіны, што ў свеце няма прыгажэй

Што сэрцу майму назаўжды даражэй.

***Дзяўчынка 2:***Дзякуй,сябры, я ўсё зразумела.

І цяпер заяўляю ўсім гучна і смела:

Я жыву у Міры, я жыву ў Беларусі.

І Радзімай сваей шчыра я ганаруся.

***Хлопчык 2*:** Пасёлак наш прыгожы, родны край

Магутны Мірскі замак, лес, палі і гай

Сівы туман над возерам уранку

І ціхі плёскат хваляў рэчачкі Міранкі.

У парку гоман птушак напрадвесні…

Наш Мір, цябе вітаем мы прыгожай песняй!

***Гучыць песня у выкананні гуртка дзяцей “Беларусь мая сінявокая” (словы і музыка Кірыла Ермаква)***

***Дзяўчынка 1:*** На радзіме сонца па другому свеціць,

Лепш спяваюць птушкі, і танцуюць дзеці!

***Танец «Куточак Беларусi» (пад песню на музыку і словы Юліі Быкавай у выкананні аўтара)***

*Выходзіць выхавацель у нацыянальным адзенні.*

***Міранка:*** Добры дзень, шаноўныя госці, паважаныя ягамосці!

Я – гаспадыня Міранка, блакітныя вочы.

Кашуля-вышыванка, з валошкаў вяночак.

Я – мясцовая чараўніца, Міра ахоўніца.

Усіх сардэчна вітаю, канверцік чароўны у руцэ трымаю.

У тым канверце – для бацькоў заданні

Пра пасёлак родны розныя пытанні.

Пакуль музыка ліецца –канверт з рук у рукі перадаецца.

Калі музыка спыняецца – то і канверт адчыняецца.

***Гульня з бацькамі “Чароўная паштоўка”***

*Пад музыку перадаецца канверт, у якім на паштоўках напісаны пытанні. Гучыць музыка. Калі музыка спыняецца, той з бацькоў, у каго ў гэты момант знаходзіцца канверт, адчыняе яго і дастае адну з паштовак з пытаннем ці заданнем, якое павінен выканаць.*

*Пытанні і заданні:*

*1. Які год лічыцца годам заснавання Міра? (1395).*

*2. Хто пачаў будаваць Мірскі замак? (Юрый Ільініч)*

*3. Хто быў апошнім гаспадаром замка?(Мікалай Святаполк-Мірскі)*

*4. Выява якой птушкі знаходзіцца на гербе Міра? (Арол)*

*5. Які талісман па легендзе ахоўвае замак? (Галава барана)*

*6. Колькі вежаў налічвае замак? (5)*

*7. Якая славутая шляхетная дынастыя валодала замкам амаль 300 гадоў? (Радзівілы)*

*8. Якая з залаў існуе ў замку: Мамантавая, Слановая, Гранатавітая? (Слановая)*

*9. Як называюцца маленькія вокны ў замкавых сценах? (Байніцы)*

*10. Якія абарончыя збудаванні ахоўвалі замк звонку? (Валы)*

*11. Якіх знакамітых землякоў вы ведаеце? (Раман Тармола-Мірскі, Вольга Іпатава, Ігнацій Дамейка, Янка Брыль, Ян Чачот.*

*12. Якія народнасці былі найбольш распаўсюджаны ў Міры? (беларусы, яўрэі, татары, палякі, цыганы).*

*12.Раскажыце легенду пра Мірское возера.*

*13. Раскажыце якую-небудзь мясцовую легенду пра замак (пра Касю, пра галаву барана і г.д.)*

*14. Раскажыце, адкуль з’явілася назва мястэчка “Мір”.*

***Міранка:*** Дзякуй, бацькі, за глыбокія веды.

Дзецям пара перадаць эстафету.

Пойдзе гаворка пра родны куток,

Радзіму малую сынкоу і дачок.

Для вас, маленькія сябры, падрыхтавала я заданне

Пераканаемся мы зараз, ці вы сапраўдныя міране.

***Гульня “Паштальён”***

***Міранка:*** І вам, дзеткі, чароўны канверт дастаецца,

Таксама з рук у рукі ён перадаецца.

Музыка спыняецца – канверт адчыняецца.

У канверце – паштоўка-сюрпрыз,

Для пераможцы добры прыз.

Але каб паштоўку дастаць – трэба поўны свой адрас назваць.

*Дзеці пад музыку перадаюць канвер, у якім ляжаць паштоўкі з выявамі Мірскага замка, мясцовых краявідаў. Калі спыняецца музыка і дзіця называе свой поўны адрас, то атрымлівае у падарунак паштоўку.*

***Міранка:*** Каб сапраўднымі грамадзянамі быць,

Малую радзіму трэба ведаць, любіць.

Давайце разам відэакнігу пра Мір пачытаем,

Старонкі гісторыі роднага мястэчка пагартаем.

*Дэманструюцца відэафільм “Мястэчка Мір учора і сёння”, мультымедыйная прэзентацыя “Нашы знакамітыя землякі”*

***Міранка:*** Цікава зазірнуць у гісторыю назад.

Спадзяюся, усе пашыралі свой кругагляд.

А цяпер раю разам нам актыўна адпачыць,

Вясёлую фізкульхвілінку пад музыку зрабіць.

**Фізкультхвілінка:** *(робяць усе разам, і дарослыя, і дзеці пад беларусскую народную музыку)*

Дыхаецца вольна на Мірскіх прасторах *(удых-выдых)*

Рукі ўсе – уніз, а пасля – угору *(рукі апускаюць-паднімаюць).*

Лётаць хочацца, як птушкам,

І сыночкам, і дачушкам (*памахаць рукамі, як крыламі*).

Вельмі хочацца скакаць, сонейка рукой дастаць *(падскокі на месцы, рукі ўгору).*

Возера пераплысці *(плавальныя рухі рукамі),*

Па сцяжынцы ў парк прайсці *(хадзьба на месцы).*

Ды прысесці пасядзець, на прасторы паглядзець *(сесці на месца).*

***Міранка:***

Кажуць, калісь каля замка муроў

Заўжды працавала шмат розных майстроў.

Мірская зямля на рамёствы багата.

Рабілі тут ўсё, што патрэбна ў хату.

І з дрэва, і з гліны, з лазы і саломы.

Вэрабы былі навокал вядомы.

Славіўся далёка кірмаш у Міры.

І вас запрашаю на яго, сябры!

*Дэманструецца на экране невялікая мультымідыйная прэзентацыя са старых фатаздымкаў Мірскога кірмаша. У гэты час гатуеццаа сцэнка “Мірскі кірмаш”: выносяццы сталы з вырабамі мясцовых народных рамеснікаў: рэчы з гліны, саломы, дрэва.*

*Выходзяць дзеці-вядучыя і дзеці-гандляры з рознымі вырабамі.*

**Сцэнка “Мірскі кірмаш”**

***Дзіця 1:*** Усіх, усіх хто не ленаваўся,

Добрай справаю займаўся,

Хто не траціў марна час,

Клічам на кірмаш да нас!

***Дзіця 2:*** Мірскі наш кірмаш – вялікае свята!

        Тавараў, гандляроў, гасцей - усяго багата!

         Я сардэчна ўсіх вітаю, і на свята запрашаю.

Колькі шуму, колькі смеху

Колькі ветлівых сяброў,

Спадабаюцца, напэўна,

Вырабы мірскіх майстроў.

***Майстар роспісу па дрэве:***

Сувеніры распісныя! Гляньце! Танныя якія!

Вось талерка пад ласункі, на ёй – дзіўныя малюнкі.

Ці купіце во званочак для прыгожых вышых дочак.

Можа вам да сэрца блізкі ў беларускіх кветках міскі?

Тавар якасці харошай, не шкадуйце кроплі грошай!

***Разбяры па дрэве, цесляры:***

***Разбяр 1:*** Падарункі ад прыроды - дрэвы рознае пароды

Танных рэчаў, дарагіх разбяры наробяць з іх!

На радок той люба глянуць, дзе стаіць тавар драўляны

Усіх склікаю, як магу! Станавіцеся у чаргу!

***Разбяр 2:*** Хлебніцы, скарбонкі, лыжкі,

Рамы пад люстэркі,крышкі.

Рамкі, столікі кушэткі, а для кухні – табурэткі.

Мэблю розную для вас зробяць цесляры ў час.

***Майстар вырабаў з саломы:***

Матэрыял у мяне вядомы. Гэта – вырабы з саломы.

Што за свята без званочкаў, лялькаў, конікаў, вяночкаў

Птушачак для вашых дзетак, саламяных, дзіўных кветак?

Каб не забываць наш Мір, у нас купіце сувенір!

***Дзеці-ганчары*** *(паказваюць гліняныя цацкі, посуд):*

***Ганчар 1:*** Запрашаем спадароў да пляцоўкі ганчароў.

Вось увагу вы звярніце - з гліны цацкі тут стаяць,

Дзецям з імі больш цікава, чым з гумовымі, гуляць

Не шкадуйце кроплі грошай на свісцёлкі, медалі

Смех дзіцячы больш каштуе, чым усе грошы на зямлі

***Ганчар 2:*** А во кубак – проста клас, у ім халодным будзе квас

Любай мамцы пад мядок ёсць гліняны гладышок.

Вось гаршчок – прыгожы, гладкі, на бабуліны аладкі.

Так і просіць наш тавар, каб набыў яго спадар!

***Міранка:*** У вас мірскія ганчары

Зманяць грошы без пары.

То збаночак, то каўшэц,

Вось і грошыкам канец!

Мастакі вы гандляваць. А ці умееце спяваць?

Калі ласка, заспявайце. Песняй госцеў павітайце.

***Дзеці выконваюць песню* “*Бабка Еўка, дзед Талаш” (музыка народная)***

Бабка Еўка, дзед Талаш, го-го-го!

Едудь у Мір на кірмаш, го-го-го!

Як праехалі праз мост, го-го-го!

Дзеда з бабай конь панёс, го-го-го!

Крычыць бабка “Ты куды? Го-го-го!

Недалёка да бяды, го-го-го!

Прыпыніся, конік мой, го-го-го!

Ды паеш травы густой, го-го-го!

Пацягнуў за лейцы дзед, го-го-го!

Пугай даў каню як след, го-го-го!

Конь вазок перакуліў, го-го-го!

Дзеду ўсе збанкі пабіў, го-го-го!

**Міранка:** Ну вось якая вясёлая песня. Але не усе збанкі пабіліся. Адзін вось застаўся. Гляньце, які прыгожы гарлачык. А ці ведаеце вы такую беларускую гульню “Гарлачык”? Так? Давайце пагуляем.

***Музычная гульня “Гарлачык”***

*Дзеці стаяць па крузе. Пакупнік з гарлачыкам ідзе па крузе, спыняецца перад кім-небудзь з дзяцей. Спявае-пытаецца “Колькі каштуе гарлачык?”. Яму спяваюць-адказваюць “За гарлачык гэты дай зусім нам крышку. Каб ніколі не хварэць, маннай кашы лыжку”. Гарлачык ставяць на зямлю, дзеці (пакупнік і той, перад кім ён спыніўся) наперагонкі абягаюць круг з дзяцей насустрач адзін аднаму. Хто першы дабяжыць – забірае гарлачык. Гульня паўтараецца некалькі разоў.*

*Запрашаюцца да ўдзелу ў гульні і дарослыя.*

**Міранка:** На кiрмашы не толькi прадаюць i купляюць,  
 Але танцуюць i спяваюць!

Сапраўды, які ж кірмаш без вясёлых танцаў!

Цешыць вока, лашчыць вуха Мірская полечка-трасуха!

Калі музыкі заіграюць – ногі самі падлятаюць!

***Дзеці выконваюць танец “Мірская полечка-трасуха”*** *(пад беларускую народную мелодыю)*

**Міранка:** Вы спявалі, танцавалі, толькі казкі не казалі.

Прыгатуйце вушы, вочы! Казка ў госці да нас крочыць!

Батлейшчыкі да нас на кірмаш завіталі,

Казку пра “Салдата і Чорта” для вас прыгатавалі.

*Гуртком тэатра-студыі “Батлейка” УА “Мірскі мастацкі дзяржайны прафессійна-тэхнічны каледж” дэманструецца інтэрмедыя “Салдат і Чорт”, распрацаваная на мясцовых фальклорных матэрыялах.*

**Міранка:** Мноства тавараў на Мірскім кірмашы.

Кожны нешта знойдзе сабе для душы.

Восеньскі кірмаш багаты на дары,

Садавіну ды гародніну хутчэй у кош бяры!

***(Выходзяць дзеці-гародніна)***

**Міранка:** Паглядзіце на рады – госці тут ляжаць з грады.

Ад стараннай працы выраслі на градцы.   
Вось якія буракі, вось якія агуркі *(паказвае на дзяцей)*  
Урадзілася і бульба на шырокім полі  
Гэткай добрай бульбы не было ніколі!

Агародніны багата завітала да нас на свята!

***Дзеці-гародніна:***

**Цыбуля:** Я прыйшла і важна села, і гляджу навокал смела.

    У зямлю схавала лапаць, як зачэпіш-будзеш плакаць.

    Вельмі злосная бабуля. А завуць мяне цыбуля.

**Часнок:** Я бабулін родны брат – ласкавейшы быццам.

            А да слез давесці рад, так, як і сястрыца.

 Сам сабе на ўме панок, а завуць мяне – часнок!

**Радыска:** Я радыска-паненка, ружовая сукенка.

Носік белы, хвост зялёны

Адбіваюць мне паклоны.

Я прыгожая на від, выклікаю апетыт.

**Морква:** Хто я? Ведаеце –не? Моркваю завуць мяне.

Любяць моркву ўсе на свеце – і дарослыя, і дзеці.

Вітамінаў многа маю, вам здароўе захаваю.

**Бурак:** Я-важны бурак. Апрануў барвовы фрак.

Чуб зялёны распусціў, вусы у зямлю пусціў.

Прыгатуеце як след з мяне боршч ды венігрэт.

**Агурок:** Я – доўгі і зялёны, свежы і салонны.

Расту на агародзе, любімы ў народзе.

Смачны, хрусткі хлапчучок. А завуся – агурок.

**Памідор**: Я тамат, ці памідор, чырвоны, быццам светлафор.

Прыгожы, круглы, сакавіты, вітамінамі наліты.

На паспелы мой бачок адчыняй хутчэй раток!

**Капуста:** Дзяўчына тлуста, завуся капуста.

Апранула сто сукенак на зайздросце ўсіх паненак.

Галаву вяліку маю, на капуснік запрашаю!

**Бульба:** Я – бульбінка круглая, прыгожая ды смуглая!

Каралева агарода беларускага народа.

**Міранка**: А зараз гародніну запрашаем сябе паказаць,

Вясёлы танец станцаваць!

***Песня і танец “Карагод агародніны” (сл.Э.Агняцвет, муз.А.Рэмізоўскай).***

**Міранка*:*** Гародніна наша не толькі вясёлая, але і смачная.

Запрашаю пагуляць – гародніну і садавіну на смак адгадаць!

Заплюшчы вочкі, адчыні раток, што гэта – па смаку нехай пазнае

язычок!

***Гульня*** *“****Даведайся на смак».***

*Дзіця заплюшчвае вочы, а вядучы кладзе яму ў рот кавалачак морквы, агурка, яблыка і г.д. Дзіця павінна адгадаць, што гэта.*

**Міранка*:*** Дарослым таксама, спадзяюся, пагуляць ахвота.

Чакае і ваш язычок апазнавальная работа!

*Гульня праводзіцца з дарослымі, толькі вядучы бярэ яшчэ і кавалачкі цыбулі, часнаку, гарбуза і г.д.*

**Міранка**: Сёння мы разам весяліліся, гулялі,

Пра радзіму малую – родны Мір, размаўлялі.

Набыла сярод вас я шмат сяброў.

Але час развітацца ўжо надыйшоу.

Спадзяюся, будзем мы з вамі і делей сустракацца.

Разам да гісторыі роднага краю далучацца.

Вывучаць культуру, па-беларуску размаўляць.

І родную краіну усёй душой кахаць!

Ганарыцца, што жывём у мірнай Беларусі,

Над якою лунае яе талісман – белы бусел!

***У выканаані дзяцей гучыць песня “Родны бусел” (сл.Н.Галіноўскага, муз.А.Рэмізоўскай).***

ЛІТАРАТУРА:

1. Беларускія гульні ў дзіцячым садзе. Дапаможнік для выхавальніка / Склад. З.І.Ермакова, В.М.Шабека.- 2-е выд., дап.- Мінск: Народная асвета, 1987.-80 с.

2. Беларускі дзіцячы фальклор. Традыцыйныя запісы, апрацоўкі і аўтарскія творы /Склад. А.М.Аляхновіч, М.В.Рахчэеў.-Мінск: “Беларусь”, 1994.-272 с.

**Петрыман Святлана Віктороўна,** намеснік загадчыка па асноўнай дзейнасці ДУА “Яслі-сад г.п.Мір” Карэліцкага раёна, Гродзенскай вобласці

Домашний адрес: 231 444; Гродненская обл, Кореличский р-н, г.п.Мир, ул.Сташевской, 4/16. Тел.: 8-015-96-70291: моб. Velcom 80293312181. Паспорт: КН 2458982, выдан 29 декабря 2014 г. Кореличским РОВД Личный номер: 4061269К019РВ2